《次省斋韵觅友梅萦笑集不蒙见惠再借韵》
宋代·杨公远

巨编藏古锦，风雅续遗音。
雷电欲下取，辟易不敢侵。
真趣谁领会，一如陶潜琴。
所言正而大，讵比郑声淫。
疑有造化炉，炼铁成黄金。
个是绝世宝，何必问西琛。
有时吟竹外，竹影弄清阴。
有时歌梅边，梅香散水沈。
所以形之句，毋乃得之心。
俗子敢再请，幸尔勿沈吟。

作者简介：杨公远（一二二七～？）（生年据本集卷上《生朝（己巳）》“初度今朝四二年”、卷下《初度（丙戌）》“今朝六十从头起”推定），字叔明，号野趣居士，歙（今安徽歙县）人。善诗工画。终生未仕，以诗画游士大夫间。有《野趣有声画》二卷。事见本集卷首宋吴龙翰序、卷末方回跋，《元书》卷八九《方回传》附。　杨公远诗，以影印文渊阁《四库全书》本为底本（校以清刻本，无异文）。